LINE เข้ามาเกี่ยวกับ ชีวิตคนไทย มากแค่ไหน ?
เรารู้จัก LINE ในฐานะแอปแช็ตที่เป็นที่นิยมในไทย อ้างอิงจากข้อมูลของ Nielsen Thailand  จำนวนผู้ใช้งาน LINE ต่อเดือนของคนไทย อยู่ที่ประมาณ 47 ล้านบัญชี  ถ้าคิดง่ายๆ ว่า 1 คนมีบัญชี LINE 1 บัญชี ก็จะบอกได้ว่า 70% ของคนไทย คือคนที่ใช้งาน LINE
5 ก.พ. 2564

LINE เข้ามาเกี่ยวกับ ชีวิตคนไทย มากแค่ไหน ? /โดย ลงทุนแมน
เรารู้จัก LINE ในฐานะแอปแช็ตที่เป็นที่นิยมในไทย
อ้างอิงจากข้อมูลของ Nielsen Thailand 
จำนวนผู้ใช้งาน LINE ต่อเดือนของคนไทย อยู่ที่ประมาณ 47 ล้านบัญชี
ถ้าคิดง่ายๆ ว่า 1 คนมีบัญชี LINE 1 บัญชี
ก็จะบอกได้ว่า 70% ของคนไทย คือคนที่ใช้งาน LINE
แล้วนอกจากการส่งข้อความหากัน
เราสามารถใช้ LINE ทำอะไรได้อีกบ้าง?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เจ้าของ LINE ที่พวกเราทุกคนใช้กันอยู่นั้น คือ บริษัท LINE Corporation 
ที่เป็นบริษัทลูกของ Naver Corporation ซึ่งเป็นบริษัทที่ทำธุรกิจเทคโนโลยีที่ให้บริการค้นหาข้อมูล (Search Engine) รายใหญ่สุดของเกาหลีใต้
จุดเปลี่ยนสำคัญ ที่เป็นต้นกำเนิดของแอปพลิเคชัน LINE 
คือเหตุการณ์แผ่นดินไหวและสึนามิครั้งใหญ่ของประเทศญี่ปุ่น ในเดือนมีนาคมปี 2554
เหตุการณ์ดังกล่าวทำให้การสื่อสารในญี่ปุ่นส่วนใหญ่ถูกตัดขาด
ทำให้ในตอนนั้น ทีมวิศวกรของ NHN Japan (ชื่อบริษัทเดิมของ LINE Corporation) 
ได้คิดค้นแอปพลิเคชันสำหรับสื่อสารผ่านระบบอินเทอร์เน็ตขึ้น 
โดยมุ่งหวังให้ผู้ประสบภัยจะสามารถใช้มันติดต่อกับครอบครัวได้
จากในตอนแรกที่มีผู้ใช้งานเพียงหลักหมื่นคน 
มาในปี 2563 LINE มีผู้ใช้งาน สูงถึง 194 ล้านบัญชี ทั่วโลก
สำหรับประเทศไทย LINE เริ่มได้รับความนิยมมากขึ้นเรื่อยมาตั้งแต่ปี 2554
ที่น่าสนใจคือ ในระยะเวลาไม่ถึง 10 ปี จำนวนผู้ใช้ LINE ในประเทศไทยนั้นเพิ่มขึ้นอย่างต่อเนื่อง 
จนทำให้ประเทศไทย เป็นประเทศที่มีการใช้งานแอปพลิเคชัน LINE มากที่สุดเป็นอันดับ 2 ของโลก
โดยประเทศที่มีการใช้แอปพลิเคชัน LINE มากที่สุด 4 อันดับแรก คือ
1. ญี่ปุ่น 86 ล้านบัญชี
2. ไทย 47 ล้านบัญชี
3. ไต้หวัน 21 ล้านบัญชี
4. อินโดนีเซีย 13 ล้านบัญชี
แล้วนอกจากใช้แช็ต ส่งข้อความ รูปภาพ วิดีโอหากันแล้ว LINE ทำอะไรได้อีกบ้าง?
ฟีเจอร์เด่นๆ ของ LINE ที่มีอยู่ทั้งในแอป LINE หรือเป็นแอปเดี่ยวๆ แยกออกมา อย่างเช่น
- LINEMAN บริการส่งอาหารและส่งของ รวมไปถึงบริการเรียกรถแท็กซี่
- LINETODAY แหล่งรวบรวมข้อมูล ข่าวสาร เหตุการณ์สำคัญต่างๆ ตลอด 24 ชั่วโมง
- LINETV เว็บไซต์และแอปพลิเคชันที่ผู้ใช้งานสามารถไปรับชมเนื้อหาต่างๆ เช่น ละคร ซิตคอม ซีรีส์ ภาพยนตร์ เพลง
- WEBTOON แพลตฟอร์มการ์ตูนบนโลกออนไลน์ที่มีการ์ตูนให้เลือกอ่านมากมาย
- LINE SHOPPING แพลตฟอร์มสำหรับชอปปิงสินค้าบนโลกออนไลน์
LINE ยังร่วมมือกับบริษัทอื่นๆ ในการสร้างบริการบนโลกออนไลน์
ยกตัวอย่างเช่น
LINE BK ที่ทาง LINE ไปจับมือกับ ธนาคารกสิกรไทย
พัฒนาบริการ Online Banking และชูจุดเด่นในเรื่องการขอสินเชื่อออนไลน์
Rabbit LINE Pay ที่ไปร่วมมือกับ บริษัท บางกอก สมาร์ทการ์ด ซิสเทม จำกัด (บีเอสเอส) บริษัทในเครือ บีทีเอส กรุ๊ป โฮลดิ้งส์ จำกัด (มหาชน) หรือ BTS 
เพื่อให้บริการแพลตฟอร์มชำระเงินออนไลน์
ที่สำคัญคือ LINE ยังมีบริการ LINE OA หรือ LINE Official Account 
ซึ่งเป็นเครื่องมือช่วยเข้าถึงลูกค้าของธุรกิจ ซึ่งเป็นที่นิยมไม่น้อย โดยเฉพาะธุรกิจในกลุ่ม SMEs
แล้ววันนี้รายได้ของ LINE ในประเทศไทยเป็นอย่างไร?
ผลประกอบการของ บริษัท ไลน์ คอมพานี (ประเทศไทย) จำกัด
ปี 2560 รายได้ 951 ล้านบาท กำไร 78 ล้านบาท
ปี 2561 รายได้ 2,331 ล้านบาท ขาดทุน 476 ล้านบาท
ปี 2562 รายได้ 3,655 ล้านบาท กำไร 35 ล้านบาท
โดยในปัจจุบัน ผู้ใช้งานในประเทศไทย เป็นผู้ชาย 53% และเป็นผู้หญิง 47%
ขณะที่คนไทยในทุกๆ 100 คน ที่ใช้อินเทอร์เน็ต จะมี 84 คน ที่ใช้ LINE 
ซึ่งก็ถือได้ว่า LINE มีฐานลูกค้าคนไทยอยู่แล้วจำนวนมาก
ก็ต้องมาติดตามกันต่อไป 
ไลน์ คอมพานี (ประเทศไทย) จะเอาจุดแข็งเรื่องฐานผู้ใช้งานที่มีอยู่มาก
มาต่อยอดสร้างรายได้และกำไรให้เติบโตในอนาคตได้ดีแค่ไหน
แต่ก็ต้องยอมรับว่า LINE ในตอนนี้ 
ก็ได้เข้ามาเป็นส่วนหนึ่งของชีวิตใครหลายคนไปแล้ว
เราสามารถดูละคร ดูซีรีส์ ผ่าน LINE ได้
เราสามารถอ่านการ์ตูน ผ่าน LINE ได้
เราสามารถทำธุรกิจ ขายของ ผ่าน LINE ได้
แม้กระทั่ง อยากกู้เงิน เราก็กู้ผ่าน LINE ได้
ก็น่าสนใจว่า LINE จะมีบริการอะไรอีก ที่จะเข้ามาเกี่ยวกับชีวิตคนไทย ในอนาคต..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
- 
- 
- 
- 
- 
- 
- 
- 
- LINE Corporation | Stock Info
-